নিজের কেরিয়ার গড়তে অনেক গায়ক-গায়িকা বা নায়ক-নায়িকাই নিজের নাম পরিবর্তন করে থাকেন। টলিউড হোক বা বলিউড, এই চল রয়েছে দীর্ঘদিন ধরেই। যেমন করে কেদার ভট্টাচার্য হয়েছেন কুমার শানু বা সুপ্রিয় বড়াল হয়েছেন বাবুল সুপ্রিয়। কিন্তু সরকারি অনুষ্ঠানে গান গাইতে এসে কারও নাম সেই সরকারি প্রকল্পের নামের সঙ্গে জুড়ে গিয়েছে শুনেছেন কি?
আসানসোলে প্রধানমন্ত্রী কৌশল বিকাশ কেন্দ্রের উদ্বোধনী অনুষ্ঠানে গান গাইতে এসে নিজের বাবা মায়ের দেওয়া নামটাই পরিবর্তন হয়ে গেল ঝন্টু কর্মকারের। স্থানীয় যুবক ঝন্টু কর্মকার হয়ে গেলেন কৌশল কুমার। সৌজন্য আসানসোলের সাংসদ তথা কেন্দ্রীয় মন্ত্রী বাবুল সুপ্রিয়। অনুষ্ঠানের মূল অতিথি ছিলেন কেন্দ্রীয় মন্ত্রী বাবুল সুপ্রিয় নিজেই। তিনিই ঝন্টুকে মঞ্চে ডেকে নতুন নামকরণটি করে দেন। প্রধানমন্ত্রী কৌশল বিকাশ কেন্দ্রের নামেই বাংলায় এক নতুন গায়কের জন্ম হল। নাম হল ‘কৌশল কুমার’।
কিন্তু হঠাৎ ঝন্টু কর্মকারকে কৌশল কুমার কেন করে দিলেন বাবুল? কৌশল কেন্দ্রের উদ্বোধন তখনও হয়নি। মঞ্চে বাবুল সুপ্রিয় ও ট্রেনিং সেন্টারের আধিকারিকদের সামনে গান পরিবেশন করতে ওঠেন ঝন্টু। সঞ্চালিকা ঘোষণা করেন উদ্বোধনী সঙ্গীত পরিবেশন করবেন ঝন্টু কর্মকার। সঞ্চালিকা হাতে মাইক্রোফোন দিয়ে বললেন ‘ঝন্টু গানা গাও’। দরাজ গলায় ঝন্টু ধরলেন ‘আমি চিনি গো চিনি তোমারে।’ ঝন্টুর নাম শুনে দর্শকরা হাল্কা হেসেছিলেন ঠিকই। কিন্তু গান শোনার পর ততটাই আপ্লুত সবাই। বিষয়টি গায়ক বাবুলের নজর এড়ায়নি। হাজার হোক, উঠতি গায়কের যন্ত্রণা তাঁর থেকে ভাল আর কে বুঝবেন! 
এর পরেই ঝন্টুকে কাছে ডেকে নেন মন্ত্রী বাবুল সুপ্রিয়। ঝন্টুকে বুঝিয়ে বাবুল বলেন, গানের জগতে নাম করতে হলে স্কিলের সঙ্গে সঙ্গে ঝন্টু নামটাও পরিবর্তন করা দরকার। উঠতি শিল্পীর ঘাড়ে হাত রেখে সাংসদ বলেন, ‘কোনও অনুষ্ঠানে যদি ঘোষণা করা হয়, এবার সঙ্গীত পরিবেশন করবেন ঝন্টু কুমার, তাহলে বিষয়টা ঠিক জমে না।’ বাবুল আরও বলেন, সব সময়ে শুরুটা ভাল হওয়া দরকার। নিজের অভিজ্ঞতা থেকেই বাবুল বলেন, ‘পহলে দর্শনধারী, ফির গুণবিচারী।’
এর পরে মঞ্চ থেকেই ঝন্টুর নামকরণের প্রক্রিয়া শুরু করে দেন আসানসোলের সাংসদ। দর্শকদের থেকে নতুন নামের প্রস্তাবও চান তিনি। শুরু হয় ঝন্টুর নতুন নামকরণের পালা। এখানেও সুচতুরভাবে রাজনীতি টেনে আনেন বাবুল। আসানসোলের শাসকদলের তিন নেতার নাম টেনে আনলেন তিনি। প্রস্তাব দেন ঝন্টুর নাম হোক জিতেন্দ্র কুমার, তাপস কুমার বা মলয় কুমার। আসানসোলের মেয়রের নাম জিতেন্দ্র তিওয়ারি, আর তাপস বন্দ্যোপাধ্যায় এবং মলয় ঘটক আসানসোল থেকে জেতা দুই বিধায়ক। মলয়বাবু রাজ্যের মন্ত্রীও বটে। যদিও বাবুলের উদ্যোগে আয়োজিত অনুষ্ঠানে স্বভাবতই তিনটি নামই খারিজ হয়ে যায়। ভারসাম্য রাখতে সাংসদ অবশ্য বাবুল কুমার এবং নরেন্দ্র কুমার নামও প্রস্তাব করেন। শেষ পর্যন্ত সেসব নাম বাতিল করে নিজেই ঝন্টুর নামকরণ করেন বাবুল। অনুষ্ঠানের নামে ঝন্টুর নাম দেন কৌশল কুমার।
তবে শুধু নামকরণই নয়, ঝন্টুকে নিজের মিউজিক ট্র্যাক দেবেন বলেও প্রতিশ্রুতি দেন বাবুল। নতুন নাম পেয়ে ঝন্টুও খুব খুশি। যে সঞ্চালিকা শুরুতে বলেছিলেন ‘মঞ্চে আসছেন ঝন্টু কর্মকার’, ঝন্টু মঞ্চ ছাড়ার সময়ে তিনিই বলেন, ‘থ্যাঙ্ক ইউ কৌশল কুমার।’
কীভাবে ঝন্টু কুমারের নামকরণ করলেন বাবুল, দেখুন ভিডিও